b"\n_START_ARTICLE_\nOlimp\xc3\xadada d'escacs de 1988\n_START_SECTION_\nTorneig obert\n_START_PARAGRAPH_\nAl torneig open hi participaren 107 pa\xc3\xafsos (Gr\xc3\xa8cia, com a seu, n'inscrigu\xc3\xa9 dos, mentre que Xile, que estava inscrit, no arrib\xc3\xa0 a jugar) amb equips de sis jugadors com a m\xc3\xadnim, quatre de titulars i dos de suplents; en total els jugadors participants foren 616. Com en els anys precedents, el torneig es disput\xc3\xa0 per sistema su\xc3\xads, a 14 rondes._NEWLINE_El torneig va ser guanyat f\xc3\xa0cilment per la Uni\xc3\xb3 Sovi\xc3\xa8tica, guiada per en Garri Kasp\xc3\xa0rov i n\xe2\x80\x99Anatoli K\xc3\xa0rpov (ambd\xc3\xb3s varen obtenir la medalla d'or individual al millor jugador al primer tauler i al segon tauler, respectivament, a m\xc3\xa9s a m\xc3\xa9s de la medalla d'or i la d'argent a la classificaci\xc3\xb3 per millor performance Elo). L'URSS, que va situar-se al cap de la classificaci\xc3\xb3 despr\xc3\xa9s de la quarta ronda, no va perdre cap matx contra els altres equips. Su\xc3\xa8cia, despr\xc3\xa9s de dues vict\xc3\xb2ries per 3-1 contra Dinamarca i Hongria, es va situar en segon lloc a la setena ronda, lluitant per emparellar-se amb els sovi\xc3\xa8tics, per\xc3\xb2 una derrota contra Anglaterra la va fer descendir a la classificaci\xc3\xb3. La lluita per la medalla d'argent va implicar, a banda dels anglesos, els Estats Units, els Pa\xc3\xafsos Baixos i Hongria.\n_START_SECTION_\nTorneig femen\xc3\xad\n_START_PARAGRAPH_\nAl torneig femen\xc3\xad hi participaren 56 equips (dos dels quals eren grecs), per un total de 221 jugadores (quatre per equip, tres de titulars i una de suplent). Com el torneig open, tamb\xc3\xa9 el femen\xc3\xad es disput\xc3\xa0 per sistema su\xc3\xads, a 14 rondes._NEWLINE_El torneig fou dominat per Hongria i la Uni\xc3\xb3 Sovi\xc3\xa8tica, que van ocupar el primer i segon lloc des de la primera ronda, tot mantenint un marge d'al menys un parell de punts sobre la resta d'equips. L'encontre directe el van v\xc3\xa8ncer les hongareses a la cinquena ronda per 2-1, tot i que les dues esquadres es van anar intercanviant el primer lloc de la classificaci\xc3\xb3 al llarg de les rondes, mantenint una difer\xc3\xa8ncia de no m\xc3\xa9s de mig punt l'una sobre l'altra, fins a arribar empatades a la darrera ronda, a la qual es programaren els enfrontaments Hongria-Su\xc3\xa8cia i URSS-Pa\xc3\xafsos Baixos. L'or fou per les hongareses merc\xc3\xa8s a la seva vict\xc3\xb2ria per 2-1, mentre les sovi\xc3\xa8tiques no aconseguien m\xc3\xa9s que un empat 1,5-1,5. Fou el primer cop que (amb l'excepci\xc3\xb3 de l'Olimp\xc3\xadada de 1976, on no hi participaren) les sovi\xc3\xa8tiques no assolien la medalla d'or._NEWLINE_La medalla de bronze fou per a Iugosl\xc3\xa0via, que va mantenir el tercer lloc en solitari durant la major part del torneig, defensant-lo de les escomeses de la Xina."